ब्याटिङ चल्यो, नेपालले शृंखला जित्यो
ज्ञानेन्द्र मल्लले मीठो बोले । उनका कुरा सामान्य नै थिए । यत्तिको क्रिकेटमा धेरै सुन्न पाइन्छ । तर, परिस्थितिले त्यसलाई महत्त्वको बनाइदियो । धेरै अर्थपूर्ण बनाइदियो । नैरोबीमा पाँचौं, अन्तिम तथा निर्णायक ट्वान्टी–२० अन्तर्राष्ट्रिय खेलमा शनिबार केन्यामाथि नेपाल ३१ रनले विजयी रह्यो ।
काठमाडौँ — ज्ञानेन्द्र मल्लले मीठो बोले । उनका कुरा सामान्य नै थिए । यत्तिको क्रिकेटमा धेरै सुन्न पाइन्छ । तर, परिस्थितिले त्यसलाई महत्त्वको बनाइदियो । धेरै अर्थपूर्ण बनाइदियो । नैरोबीमा पाँचौं, अन्तिम तथा निर्णायक ट्वान्टी–२० अन्तर्राष्ट्रिय खेलमा शनिबार केन्यामाथि नेपाल ३१ रनले विजयी रह्यो ।यससँगै नेपाल पाँच खेलको शृंखलामा ३–२ ले विजयी रह्यो । त्यसमा ज्ञानेन्द्रले ५९ रन बनाए । खेलपछि उनले भने, ‘व्यक्तिगत प्रदर्शन के ठूलो हो र ? सबैभन्दा ठूलो त टिम हो ।’ भनिन्छ, अचेल ज्ञानेन्द्र फेरिएका छन् । खेल होइन, उनको मन । लामो समयपछि उनी नेपाली टिममा फर्केका थिए, केन्या निस्कने नेपाली टिममा । उनले आफ्नो उपस्थिति अर्थपूर्ण पनि बनाए । टिमका बाँकी सबै सदस्यका लागि उनी ‘ठूल्दाइ’ थिए । अब विश्वास गर्न सकिनेछ, यी ज्ञानेन्द्रले आफ्ना भाइहरूलाई धैरेथोर ज्ञानगुन दिनेछन् । किनभने उनले ३० वर्षभन्दा बढी काटिसकेका छन् । तर। उनमा खेल जारी राख्ने मन पनि सेलाएको छैन । उनकै भाषामा, यो अझै जारी रहनेछ । अहिलेका लागि भने उनले तीन वर्षपछि ट्वान्टी–२० क्रिकेटमा पहिलो अर्धशतक बनाएका छन् । त्यही प्रदर्शन मदतले नेपालले शृंखलामै सबैभन्दा उच्च स्कोर बनायो । नेपालको ब्याटिङ चलेको थियो, त्यसैले शृंखला पनि नेपालकै नाममा रह्यो । ज्ञानेन्द्रले ‘पोस्टम्याच प्रिजेन्टेसन’ मा भने, ‘हाम्रा लागि पहिलो विकेटका लागि राम्रो साझेदारी आवश्यक थियो । त्यसलाई हामीले प्राप्त गर्नसक्यौं । त्यसकारण नेपालले प्रभावशाली स्कोर बनायो ।’शृंखलाकै पहिलो अर्धशतकशृंखलाका यसअघिका ४ खेलमा नेपालले दोस्रोपल्ट ब्याटिङ गरेको थियो । पाँचौंमा भने पहिलोपल्ट ब्याटिङ गरेको थियो टस जितेर । यसक्रममा नेपालले जिमखाना क्रिकेट मैदानमा २० ओभरमा ७ विकेट गुमाएर १ सय ७५ रन बनायो । ज्ञानेन्द्रले शृंखलामै नेपालका लागि पहिलो अर्धशतक बनाए । उनले ४४ बलमा ५९ रन बनाए । उनले ५ चौका र २ छक्का प्रहार गरे । उनको यो दोस्रो ट्वान्टी–२० अर्धशतक हो । उनले पहिलो विकेटमा अर्जुन साउदसँग ८ ओभरभित्र ६५ रनको साझेदारी गरे । लगातार दोस्रो छक्का प्रहार गर्ने क्रममा ज्ञानेन्द्र केन्याका दुई पटेलको सिकार भए । विराजको बलमा उनी रकिपबाट समातिए । अर्जुन भने केन्याली कप्तान सेम एनगोचको बलिमा स्टम्पिङ भए । दुवै प्रारम्भिक ब्याटर पेभिलियन फर्केयता दीपेन्द्रसिंह ऐरीले १८ बलमा २२ बलको ‘केमियो’ खेले । त्यसपछि रोहितकुमार पौडेलले २५ बलमा आक्रामक ४७ रन बनाए । उनले अघिल्लो दिन पनि उच्च स्कोर बनाएका थिए ।रोहितले त्यसका लागि सात चौका प्रहार गरेका थिए । त्यसपछि नेपालले तीव्र गतिमा रन बटुल्ने क्रममा चाँडो–चाँडो विकेट गुमायो । नेपालको दृष्टिकोणले टिमले सम्भवतः यो भन्दा बढी स्कोर खडा गर्नुपर्थ्यो । सायद १ सय ९० को हाराहारीमा । तर, केन्याली दृष्टिकोणमा नेपालले १ सय ५० रनभित्र रोक्न सकेको भए खेलको कथा बेग्लै हुनसक्थ्यो । कप्तान एनगोचेले पनि माने, ‘हामीले सायद केही रन बढी दियौं ।’केन्या पनि खुसीशृंखला गुमाएको भए पनि केन्या खुसी थियो । कारण थियो, लामो समयपछि केन्याली भूमिमा फर्केको अन्तर्राष्ट्रिय क्रिकेट । एनगोचले भने, ‘हामी पक्कै पनि शृंखलामा पराजित रह्यौं । त्यसैले केही निराश पनि छौं । तर, यो शृंखलाका धेरै सकारात्मक पक्ष छन् । केन्याली टिममा सुधार आउँदै छ । केन्यामा अन्तर्राष्ट्रिय क्रिकेट फर्केको छ । त्यसैले यो खुसीको अवसर हो ।’ उनका अनुसार पाँचौं ट्वान्टी–२० का लागि प्रयोग भएको पिच सबैभन्दा राम्रो रह्यो । तर, यही ‘स्पोर्टी’ पिचमा केन्याले प्रत्युत्तरमा ब्याटिङ गर्दा कहिले पनि जित नजिक पुग्ने प्रदर्शन गर्न सकेन । पूरा टिम २० ओभर त टिक्यो, तर केन्याले सात विकेट गुमाएर १ सय ४४ रनमात्र बनाउन सक्यो । केन्याको सुरुआत कमजोर र सुस्त रह्यो, त्यसैले खेलको कुनै पनि समय केन्याले नेपाललाई दबाबमा राख्ने अवसर पाएन । घरेलु टिमले सुरुआती १० ओभरमा २ विकेट गुमाएर ५४ रनमात्र बनाएको थियो । यो जितको आधार तयार पार्न पर्याप्त थिएन । अन्तिम १० ओभरमा केन्याले ८९ रन बनायो, तर १६ ओभर नपुग्दै नेपालले जित्ने तय जस्तै देखिसकेको थियो । टोलीका लागि नेहमिह आधिमाबोले २२ बलमा ३७ रन बनाए । यो नै सर्वाधिक ठूलो व्यक्तिगत स्कोर रह्यो । उनी छैटौंक्रममा ब्याटिङ गर्न ओर्लेका थिए । उनको ब्याटबाट चार चौका र एक छक्का निस्केको थियो । कप्तान एनगोचेले १८ बलमा ३३ रन बनाए । उनले ३ चौका र ३ छक्का प्रहार गरे । सन्दीपको एक दर्जन विकेटपूरा शृंखलामा कप्तान सन्दीपले १२ विकेट लिए । यसै प्रदर्शनका लागि उनी ‘प्लेयर अफ द सिरिज’ रहे । पाँचौं खेलमा भने उनले २६ बलमा २ विकेट लिए । वासिर अहमदले पनि ३० रनमा २ विकेट लिए । केन्याली इनिङ्सको सुरुमा करण केसीले कन्ज्युस्याइँपूर्ण बलिङ गरे । उनले आफ्नो २ ओभरमा ६ रनमात्र दिएर एक विकेट लिए । आदिल अलामले पनि एक विकेट लिए । उनले तीन ओभरमा १२ रनमात्र खर्चे । यस्तोमा करण र आदिलको प्रदर्शन जितमा निर्णायक रह्यो । शृंखलाको अन्त्यमा सन्दीपले पनि नेपालको जितमा खुसी देखाए । नेपाली टिमका मुख्य प्रशिक्षकमा मनोज प्रभाकर आएयता नेपालले यो शृंखला जितेको हो । यसले भारतका पूर्वखेलाडीलाई राम्रै राहत दिएको छ । तर उनलाई अझै पनि नेपालको ब्याटिङको चिन्ता कायम रहनेछ ।पूरा शृंखलामा नेपालको ब्याटिङ कहिलो राम्रो रह्यो त कहिले नराम्रो । टिमको प्रदर्शन एकनासे पनि रहेन । एउटा खेल जितेपछि अर्को हार्नुपर्ने बानी देखियो र यसमा सुधार्न प्रभाकर तथा उनका खेलाडीले कडा मिहिनेत गर्न बाँकी नै छ ।